ยกเว้นภาษีขายอาเซียนลิงก์
กลต.-ตลท.เฮ!คลังไฟเขียว ชี้จูงใจบุคคลธรรมดาลงทุน
20 ก.ค. 2555

กลต.-ตลท.เฮ!คลังไฟเขียว ชี้จูงใจบุคคลธรรมดาลงทุน
ก.ล.ต. และ ตลท. ประสานกรมสรรพากรขอยกเว้นภาษีเงินได้จากการขายหลักทรัพย์ในตลาดหลักทรัพย์กลุ่มประเทศอาเซียนเป็นผลสำเร็จ
นายวรพล โสคติยานุรักษ์ เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า ขณะนี้กระทรวงการคลังได้ออกกฎกระทรวงยกเว้นภาษีเงินได้จากการขายหลักทรัพย์ (Capital Gain Tax) ที่จดทะเบียนในตลาดหลักทรัพย์ในกลุ่มประเทศอาเซียนที่มีการซื้อขายผ่านระบบของตลาดหลักทรัพย์แห่งประเทศไทย (ตลท.)
การยกเว้นภาษีดังกล่าวทำให้เกิดความเท่าเทียมกันในด้านภาษี ช่วยลดอุปสรรค และสร้างแรงจูงใจให้แก่ผู้ลงทุนบุคคลธรรมดา ซึ่งนับเป็นช่องทางที่ช่วยให้ผู้ลงทุนไทยสามารถลงทุนในหลักทรัพย์ที่จดทะเบียนในตลาดหลักทรัพย์กลุ่มประเทศสมาชิกอาเซียนได้ง่ายขึ้น (ASEAN Linkage) และได้รับยกเว้นภาษี Capital Gain เหมือนลงทุนในหลักทรัพย์ที่จดทะเบียนใน ตลท. รวมทั้งเป็นการเพิ่มศักยภาพในการแข่งขันของตลาดทุนไทย
สำหรับบริษัทจดทะเบียนต่างประเทศที่เข้ามาจดทะเบียนใน ตลท. กรมสรรพากรได้ยกเว้นให้ผู้ลงทุนบุคคลธรรมดาซึ่งได้รับเงินปันผลและถูกบริษัทหักภาษี ณ ที่จ่ายในอัตรา 10% ไว้แล้ว ไม่ต้องนำเงินปันผลนั้นไปรวมคำนวณภาษีประจำปีอีก
ทั้งนี้ ที่ผ่านมา ก.ล.ต. และ ตลท. ได้หารือกับกรมสรรพากรเพื่อลดอุปสรรคทางภาษีเงินปันผล เนื่องจากต้องการให้ตลาดทุนไทยเชื่อมโยงกับตลาดทุนในกลุ่มภูมิภาคอาเซียน และมีความน่าสนใจยิ่งขึ้น
นายจรัมพร โชติกเสถียร กรรมการและผู้จัดการ ตลท. เปิดเผยว่า ตลท.ได้ปรับเกณฑ์การซื้อขายหลักทรัพย์บางประการให้มีมาตรฐานที่เทียบเคียงได้กับตลาดหุ้นต่างประเทศชั้นนำ 
สาระสำคัญของเกณฑ์ที่มีการปรับปรุงกรอบราคาซื้อขายสูงสุดต่ำสุด (Ceiling &amp; Floor Prices) ของหลักทรัพย์ที่เข้าซื้อขายวันแรก เพื่อให้เกิดความสะดวกสำหรับทั้งผู้ลงทุน และบริษัทสมาชิก รวมทั้งสอดคล้องกับมาตรฐานสากล ได้กำหนดให้หลักทรัพย์ที่เข้าซื้อขายวันแรก (IPO) ใบสำคัญแสดงสิทธิ (Warrant) ใบสำคัญแสดงสิทธิอนุพันธ์ (Derivative Warrant : DW) และใบแสดงสิทธิในการซื้อหุ้นเพิ่มทุนที่โอนสิทธิได้ (Transferable Subscription Right : TSR) สามารถปรับขึ้นลงในอัตราที่เท่ากัน 
สำหรับหลักทรัพย์ที่เข้าซื้อขายวันแรก (IPO) ให้ Ceiling &amp; Floor อยู่ที่ระดับสูงสุดและต่ำสุดไม่เกิน 3 เท่าจากราคา IPO ทั้งนี้ราคา Floor ต้องไม่ต่ำกว่า 0.01 บาท ส่วนการซื้อขายวันแรกของ Warrant DW และ TSR ให้ Ceiling &amp; Floor มีระดับสูงสุดและต่ำสุดจากราคาเสนอขายครั้งแรก (IPO) ไม่เกิน 1 เท่าของราคาปิดหุ้นอ้างอิงวันก่อนหน้าคูณด้วยอัตราการใช้สิทธิต่อ 1 ใบสำคัญแสดงสิทธิ ทั้งนี้ราคา Floor ต้องไม่ต่ำกว่า 0.01 บาท